送李秀嵓歸蜀
作者：劉宰
朝代：宋

paragraphs: 平生秀嵓翁，嘉遯輕朝衣。
聖世重特招，趣駕不容違。
我豈匏瓜哉，先聖固所睎。
長江一萬里，舟行疾如飛。
東南盛人物，十九飫甘肥。
頗藉子公力，寧知伯玉非。
秀嵓曰異哉，我本起布韋。
豈比淮之水，東下雜於淝。
論奏了不阿，正直鬼神依。
讒言嗟止棘，曰歸詠采薇。
歲晏江濤平，雨雪從霏微。
懸知到家日，花竹遶山扉。